Rodney R. Porter
Rodney R. Porter, Rodney Robert Porter, 8.10.1917-7.9.1985, britisk biokemiker og immunolog, fra 1967 professor i immunologi ved University of Oxford. Efter spaltning af antistoffer (immunglobuliner) med enzymet papain undersøgte Rodney R. Porter fragmenter heraf (se Fc-fragment) og påviste i 1969, at et immunglobulinmolekyle er opbygget af fire aminosyrekæder. Disse forenes i en Y-formet struktur af to delvis forbundne, tunge kæder, hvortil der er knyttet en let kæde i hver af de to grene.
Sammen med G.M. Edelman modtog han nobelprisen i fysiologi/medicin i 1972.